
Mikának, Leónak és Neninek.

Alig várom, hogy én is hallhassam a ti történeteiteket.


MÁLAGA, 2001

TEGNAP KUTYÁKAT HALLOTTAM. Ha ez nem a rendőrség jele, akkor mi?

Komolyan, tudsz más magyarázatot a kutyaugatásra? Érdeklődéssel hallgatlak.

Valahogy megtaláltak a zsaruk, a londoniak. Valaki biztosan elmondta nekik, hogy Málagában vagyok. Csak ez lehet.

Szerinted ki köpött be? Valaki a kocsmából? Az edzőteremből? Vagy a Málagai Brit Üzletemberek Egyesületének a táncos vacsoraestjéről? Nem lett volna szabad beszállnom a licitálásba azon a jótékonysági árverésen. Kétezer fontom bánta, pedig még csak nem is vágytam a Millenniumi Dómba szóló jegyekre. Abban a pillanatban letartóztattak volna, hogy leszáll a gépem a Heathrow-n.

„Connor Brooks, le van tartóztatva ezért, azért vagy amazért.” Nem, kösz. Már hétszer megjártam a börtönt, és hétnél azért még én is meghúznám a határt. A kóter nem leányálom, ha már nem fiatal az ember. Mindig foglalt az összes gép az edzőteremben. És próbáljon csak meg háromszor felkelni valaki éjszaka, hogy kimenjen a vécére, ha a northamptoni gyújtogatóval rakják egy cellába.

Pár fickó viszont úgy parádézik errefelé, mintha az övé lenne a világ. Új nevük, új arcuk és új fogsoruk van, de én soha nem vacakoltam eddig ilyesmivel. Én csak kétes értékű vitaminokat árulok és küldök postán, szóval csak nem engem tekintenek az első számú közellenségnek, igaz? Még soha senki sem halt meg riboflavintúladagolásban.

De itt akad egy-két gazfickó, akár gyilkosok is, akik mopeden száguldoznak, és mit csinálnak ilyenkor a rendőrök? Félrenéznek.

Az egész egy nagy szélhámosság. Egy hatalmas szélhámosság, az elejétől a végéig.

Most őszinte leszek. Rendeltem pár parókát. Hogy elvegyülhessek? Hogy elmehessek kávézni és venni egy újságot. Kapcsoljátok csak le „Kopasz Brookst”, amikor egyszer csak olyan sörényt növeszt, mint Rod Stewart! Sok szerencsét!

Bár egy mopedről talán lefújná a szél.

Egyébként talán most úgy gondolod, hogy paranoiás vagyok, és nem is hibáztatlak ezért. Minden hangra összerezzenek, már nem úszom a medencében, és a díszsövényt sem nyírom. De ez nem paranoia.

Tudod, engem figyelmeztettek.

Kaptam egy tippet egy otthoni haveromtól. Még akad pár barátom, akire számíthatok. „A zsaruk megtudták, hol vagy, azt is tudják, hol a pénzed, be fognak kopogtatni hozzád.”

Szóval ez van. Indulhat a B terv.

Megint zajonganak odakint. Emberi hangokat hallok, beszélgetnek. Rólam? Azt nem tudom kivenni, de mi másról? A narancs áráról? Ne már, itt köröznek. Ők is tudják, én is tudom.

Végül be fognak rontani hozzám. Rajtaütés, spanyol kiabálás, valami öltönyös a londoni rendőrségtől, aki bólogat, és azt mondja: „Igen, ő az, a Kopasz, mehet rá a bilincs.”

Csakhogy én már nem leszek itt, amikor beállítanak.

Egyébként utálom a „Kopasz Brooks” becenevet, de mi másnak hívhatnának? Amikor ideköltöztem, megpróbáltam rávenni őket, hogy szólítsanak Főnöknek, ami nem jött össze, mivel már így is van három Főnök Málagában. Az egyik meghalt, amikor kigyulladt a jachtja, mire egy hónappal később megjelent egy másik. Szóval maradt a „Kopasz”.

Málaga jó hely, tényleg. Rengeteg belevaló fickó mászkál errefelé, sok korábbi pajtásom is otthonról. Pár fegyveres rabló Bermondsey-ből, néhány drogdíler – akik valódi drogokkal üzletelnek, nem olyan vitaminokkal és ezohülyeségekkel, mint én. A sarki élelmiszerbolt egy cardiffi gyilkosé, aki gondoskodik arról, hogy elég Marmite, kukoricapehely és angol tea legyen a raktárban. Az ilyen helyeken igazi közösségek alakulnak ki, és ez hiányozni fog.

De el kell tűnnöm, és ezúttal tényleg el kell tűnnöm. Nem élhetek úgy, hogy folyamatosan hátrapislogok a vállam felett.

Engem nem ejtettek fejre, és kitaláltam egy kis tervet. Ha elég gyors leszek, szerintem menni fog. Akad még pár ember, akire számíthatok, és ők segíteni fognak nekem.

Már a levelet is megírtam: „Nem bírom tovább… nem nekem való az alvilági élet… a bűneim visszaütöttek, bla-bla-bla.” Mindent bele fogok adni. És olyan helyen hagyom, ahol a házvezetőnő mindenképpen megtalálja.

Van egy hátizsákom, tele készpénzzel, új útlevéllel, új névvel, mindennel. Ez is simán megy, ha az embernek vannak barátai. Majd lent hagyok néhány ruhát a parton, vagy ilyesmi. Hadd keresgéljék csak a holttestemet. Hogy találnák meg, ha egyszer nincs ott? Végül felhagynak majd a kutatással. Senkit sem fog különösebben érdekelni, hol vagyok, a rendőrséget leszámítva.

Hogy hova megyek? Szeretnéd tudni, mi? Maradok az ágazatban. Manapság már bárhonnan lehet dolgozni.

Két dolgot viszont megígérhetek.

Először is: olyan helyet választok, ahol még senkit nem szólítanak Főnöknek.

Másodszor: kiderítem, ki is árult el pontosan. És utána megölöm.


Első rész

Soha ne menj Londonba


1.

ÉPPEN EBÉDIDŐ VAN a Rézmajomban, Axley immár második legjobban menő kocsmájában, mióta a szemközti létesítményben, a Kannában e-cigit árulnak tizenéveseknek.

– Este Rosie könyvbemutatójára megyek – jelenti be Steve.

A megszokott ebédtársaságából bólintanak néhányan, de senki sem tanúsít különösebb érdeklődést a rendezvény iránt. Steve úgy dönt, csavar egyet a sztorin.

– Londonban lesz.

Ez hat. Döbbent fejrázás asztalszerte.

– London – mondja Jyoti Das lesajnálóan. – Őszinte részvétem.

– Vonattal mész, Steve? – kérdezi Tony Taylor a megmikrózott garnéláját fújogatva. – Vagy kocsival?

Újabb nyögések jelzik az általános közhangulatot London autósközlekedését illetően.

– Sok szerencsét annak, aki kocsival próbálkozna – jegyzi meg John Todd, egyik kezében villán egyensúlyozott pásztorpitefalat, a másikban egy sudoku, ami csak nem akarja megadni magát. – Elképzelni sem tudom, hol találna parkolóhelyet Londonban.

Leteszi a rejtvényt, és olyan arccal kortyol a sörébe, mint aki már mindent látott az életben.

– Igen, vonattal megyek – nyugtatja meg őket Steve.

– Az utolsó vonat este 11:30-kor indul hazafelé – tájékoztatja azonnal Tony. – Nehogy lemaradj róla. Olvastam valahol egy fickóról, aki lekéste az utolsó vonatot, és meggyilkolták.

Mindenki bölcsen bólogat.

– Na, ennyit Londonról – szögezi le John.

– Ott alszunk – közli velük Steve.

– Ott alszotok? – kérdezi Jyoti.

– Londonban? – kérdezi John. – Londonban fogtok aludni? Mi vagy te, Bill Gates?

– Rosie benne lesz a Graham Nortonban – tájékoztatja őket Steve. – Abban a beszélgetős műsorban. Meghívott minket Amyvel. Foglaltak nekünk szobát.

– Ingyen? – kérdezi Tony. Véletlenül beleejti az utolsó falat garnéláját a sörébe, majd kihalássza, és megeszi.

– Remélem – válaszolja Steve. – Úgy lenne logikus.

– Jobb, ha azért ezt ellenőrzöd – tanácsolja John. – Londonban akár ötszáz font is lehet. Sőt, hatszázról is hallottam, és akkor a borravalóról még nem is beszéltünk. Hát, köszönöm, inkább nem. Mi történik egy ilyen könyvbemutatón?

Steve megvonja a vállát.

– Pia mindenképpen lesz, azt tudom.

– Oké – enged Jyoti. – Az legalább valami.

A többiek is bólogatnak, tele szájjal.

– Ingyen? – kérdezi John. – Mármint a pia?

– Azt hiszem – válaszolja Steve.

– Annak is jobb lenne, ha utánanéznél – tanácsolja Jyoti. – Ne vigyél magaddal készpénzt Londonba. A Facebookon láttam, hogy egy nő…

Steve felemeli a kezét.

– Ugye mindenki tudja, hogy huszonöt évig dolgoztam ott rendőrként?

– Azok más idők voltak – feleli John. – Mostanra minden felgyorsult.

– London nem változik – jelenti ki Steve. – Ugyanolyan sebességgel halad, mint eddig, csak mi lassultunk le.

– Ebben lehet valami, Steve – ismeri be Jyoti. – De az a nő is nagyon magabiztos volt a Facebookon, és a sógora is ott dolgozott régebben.

London mint téma láthatóan kezdi elveszíteni a varázsát. És mivel azt már korábban kibeszélték, melyik celebre hasonlít egy kicsit az új eladónő a falu vegyesboltjában, és milyen taktikával játszanának, ha bekerülnének Az áruló című tévéműsorba, muszáj találniuk valami új megvitatnivalót.

– Felicityvel minden oké? – kérdezi Tony.

Steve elmosolyodik. Tony Taylor egy örökkévalóság után összejött valakivel: Felicity Woollaston korábban színházi ügynökként tevékenykedett, majd egy átmeneti ideig a tudtán kívül pénzmosóként – ekkor került Steve látókörébe –, pillanatnyilag a Gyilkosokra utazunk irodavezetője.

– Igen – válaszolja Steve. – Élvezi a munkát?

– Imádja – szögezi le Tony. – Nagy a hajtás nálatok? Felicity nem szívesen beszél erről. A titoktartási szerződés miatt.

– Akad egy s más – feleli Steve. – A gyilkossági ügyekben nyomozni kicsit olyan, mint Rolls-Royce-t árulni. Nem kell túl sokat megoldani a megélhetéshez.

Ártalmatlan hazugság, hiszen a Gyilkosokra utazunk egyelőre még egyetlen ügyet sem oldott meg. Ami olyan, mintha a KFC-től senki sem venne sült csirkét. Egyetlen falatot sem.

És még csak nem is az történt, hogy hiába nyomoztak, nem sikerült a gyilkost kézre keríteni, hanem konkrétan még senki sem bízta meg őket egyetlen üggyel sem.

Steve-nek kezd hiányozni a régi vállalkozása, a Steve Nyomoz. Elveszett kutyák, csapodár férjek, adócsalások. Ott a maga ura volt, most viszont már a Gyilkosokra utazunk egyik tulajdonosa. Összesen hárman viszik a céget: Steve, a menye, Amy, és Rosie D’Antonio, a világ legsikeresebb regényírója, „Freida McFaddent nem számítva”, aki a pénzügyi hátteret biztosítja. Steve jó ideje – talán Debbie halála óta? – kerüli a gyilkossági ügyeket, így bizonyos értelemben még örülhetne is, hogy a Gyilkosokra utazunk fél évvel korábbi megalakulása óta egyen sem kellett dolgoznia. Ám mostanában fel-felmerül benne a kérdés, hogy vajon meddig lesz hajlandó Rosie finanszírozni a vállalkozásukat. Előző nap látott egy darab papírt kiragasztva a lámpaoszlopra egy elveszett macskáról, és egy órán belül megtalálta. Szóval maradtak azért még lehetőségei, ha minden kötél szakad.

– Szereltél már valaha Rolls-Royce-t, Tony? – kérdezi Jyoti.

Tony megrázza a fejét.

– Nemrég helyrepofoztam egy Range Rovert. Kivigyelek az állomásra, Steve? A 2:44-es brockenhurstivel 4:20-ra Waterlooba érnél. A 3:44-es megáll Basingstoke-ban, vagyis azzal 5:27-re futnál be. Nem tudom, mikor szoktak kezdődni a könyvbemutatók.

Amynek hiányzik leginkább a korábbi élete hármuk közül. Neki elég jó szakmája volt. Testőrként dolgozott. Nem veszélytelen, de jól fizet. Amy imádja a veszélyt, és Steve biztosra veszi, ha nem bukkan fel hamarosan egy valamirevaló rejtélyes hulla, a menye visszatér a régi univerzumába, és akkor ő megint aggódhat érte nap mint nap, egyfolytában ébredéstől elalvásig.

Ami viszont ennél is rosszabb: hiányozna neki a menye, ha nem láthatná mindennap.

Steve nagyon is jól tudja, hogy a lánynak már fél éve senkit sem kellett megütnie, és látszik rajta, mennyire várja az alkalmat.

– Ki lesz még a Graham Nortonban? – kérdezi John.

– Egy énekes és egy séf – válaszolja Steve. – És Denzel Washington.

Újabb bólogatás, eltökélt étkezés közben.

– Egy énekes – jegyzi meg John. – Az biztosan jó lesz.

– Add át üdvözletünket Amynek és Rosie-nak – teszi hozzá Tony.

– A kvízre visszaérsz? – tér a lényegre Jyoti.

– Persze hogy visszaérek a kvízre – biztosítja Steve. – Mikor hagytam ki?

– Nemrég, amikor az a sok gyilkosság történt – emlékezteti John. – Akkor egyre nem jöttél.

– Ja, tényleg – kénytelen beismerni Steve. – Nagyon vigyázok, nehogy ez még egyszer megtörténjen.

Nem is tudná megmondani, miért engedett Rosie rábeszélésének, hogy nyissanak nyomozóirodát. Vagyis hát, az igazat megvallva, pontosan tudja. Rosie bárkit rá tud beszélni bármire. De biztosan elunja hamar, nem igaz?

Steve alig várja, hogy visszatérjenek a régi szép napok, az elveszett kutyák és a hűtlen férjek.

Csak még egy hónapot ússzanak meg emberölési ügy nélkül. Akkor biztosan minden visszaáll a normális kerékvágásba.

Normális. Létezik ennél szebb szó?


2.

VERN BLACKWOOD SEMMIKÉPPEN nem hagyná, hogy a hulla elrontsa a délelőttjét. Igyekszik zen hozzáállást tanúsítani az ügyben. Kerülni kell a stresszt, amennyire csak lehet, minden orvos ezt szajkózza. És az összes olyan Instagram-profil is, amiket Vern bekövetett, hogy naprakész legyen az „önkiteljesítés” zavaros világának legfrissebb fejleményeiről. Bármilyen kihívással is szembesüljön az ember a hétköznapjai során – és egy friss holttest a küszöbön mindenképpen kimeríti a „kihívás” fogalmát –, oda kell figyelnie: venni pár mély levegőt, és megfelelő perspektívából megközelíteni a történteket.

A következő például egy jó taktika: amikor valami probléma támad – Miért késik az amazonos rendelésem? Miért lassú a wifi? Ki ölte meg a testőrömet? –, egyszerűen le kell írni egy erre fenntartott naplóba, és fel kell tenni a kérdést önmagunknak, hogy, mondjuk, egy év múlva is problémának látjuk-e a dolgot. Ha a válasz nem, akkor el kell engedni az egészet. Ha viszont úgy sejtjük, hogy egy évvel később is gondot okoz majd, akkor internetszolgáltatót kell váltani.

A stressz viszont megöli az embert. Ugyanolyan elkerülhetetlenül, mint Estebant a fejébe repített golyó.

Persze nem maga a hulla a legnagyobb probléma, és ezt Vern is pontosan tudja. Sokkal nagyobb gond az a cetli, amit Esteban, a halott testőr zsebében talált. Az üzenet helyesírása hagy ugyan némi kívánnivalót maga után, de a tartalma elég egyértelmű:

EZ EGY FIGYELMESZTETÉS.

VISZA FOGOK JÖNI, ÉS TE LESZEL A KŐVETKEZÖ.

JAKOB ERIKSSON

A megfelelő perspektíva a lényeg, nem? Emlékezni fog még egy év múlva Esteban hullájára? Vern nem tudná megmondani. A cetlire emlékezni fog? Igen, arra biztosan. Csak egyszerűen nem érti az egészet.

Újra végigméri a holttestet. Esteban vére valószínűleg maradandó foltot hagy a márványon, ugyanakkor, ismét csak: ne stresszeljünk lényegtelen dolgokon. Vern azt kívánja, bár ne rúgta volna ki a takarítónőjét, Mariát, de ha egyszer lopott, mit tehetett volna?

Mély levegő, Vern, mély levegő. Takarítónők, hullák. Egyszerűen írd le a naplódba.

A kezét a szeme elé tartva gyönyörködik a toszkán dombok látványában. Ez biztosan segít majd visszanyerni a lelki egyensúlyát. A reggeli nap kellemesen meleg sugarai végigcirógatják a tenyerét. Barnás-, szürkés- és kékeszöld domboldalak terülnek el előtte.

Az idő máris melegszik, ez is egy verőfényes nap lesz. Ami jó hír a tizenötmillió eurós villák tulajdonosainak, de rossz a hulláknak. Vern kortyol a kapucsínójából, majd a fény felé fordítja az arcát, akár egy napraforgó.

Be kell tenniük a hullát a fagyasztóba. Akkor Vernnek elegendő ideje jutna minden részletre kiterjedően elgondolkodni a holttesten és a levélen egyaránt. A kávé is segíteni fog.

Ekkor visít fel a turmixgép a villától délre elhelyezkedő kunyhóban. Ez azt jelenti, hogy Korbin felébredt, és nekilátott a rettenetesen egészséges smoothie-nak. Természetesen Korbin is segíteni fog neki. Korbin mindig segít Vernnek.

Egy hétköznapi ember azonnal jelezné a hatóságoknak, ha egy hullába botlana a 17. századi, márványburkolatú küszöbén. Luccában, a domb aljában van is egy rendőrőrs, amelynek a munkatársait minden bizonnyal érdekelné az eset. Az olasz zsaruk imádják a gyilkosságokat. Ahogy az összes többi zsarut is, mondjanak bármit. Elvégre nem azért választották ezt a szakmát, hogy egész nap aktákat tologassanak, igaz?

Vern azonban nem fordulhat a rendőrséghez.

Egy fecske száll le a tetőre a feje felett, és néz végig a tájon. Talán a helyi populáció ősapja? A fürge kis szempár ide-oda villan, de Vern pontosan tudja, hogy nem a szőlőtőkék és a ciprusfenyők érdeklik, még csak nem is a sziklák között csobogó patak, ami lefelé szalad a völgybe, majd végigfolyik a messze odalent elterülő, terméskő falakból és vörös tetőcserepekből álló falun. Sőt, nem is a távolban elterülő gyönyörű, festői városfallal övezett Lucca köti le a figyelmét.

Nem, a fecske ennivalót keres. Valamit, amit megölhet. Meg kell etetnie a családját, és rá magára is számtalan élőlény feni a fogát, ami gondolkodás nélkül végezne vele, ha esélye nyílna rá.

Vern mélyen átérzi a helyzetét. Nagyon stresszes lehet fecskének lenni. És egy fecske még csak hálanaplót sem vezethet.

A hulla napközben ellesz a fagyasztóban, este pedig majd eltemetik. Mert Vernnek még időre van szüksége ahhoz, hogy feldolgozza azt a cetlit. Olyan valószínűtlen ez az egész.

A fecske egyszer csak lecsap egy gilisztára, és felkapja a földről a hegyes csőrével, majd visszarepül az istállóhoz.

Ha mások is megtudnák, hogy Jakob Eriksson elszánta magát, ilyen mélyen behatolt Vern territóriumára, és mindenféle hullákat hagyjon a küszöbén, még súlyosabb fenyegetések kíséretében, nos, nem lepődnének meg túlzottan. Jakob Eriksson már elég sok embert megölt.

Vern viszont meglepődött, ami igen ritkán fordul elő vele. Ezt nem látta előre, a legkevésbé sem. Magyarázatot akart.

Emberemlékezet óta nem kapott már fenyegetést. Okosan intézte az ügyeit. Most azonban megfenyegették, és ezt nem tűrheti el.

Valakinek ki kell nyomoznia ezt a Jakob Eriksson-ügyet. És nem a rendőrségnek.

De akkor kinek?


3.

AMY WHEELER SOHA nem értette pontosan, miről is szoktak beszélgetni az emberek. Most is ott vannak körülötte ebben a nyomasztóan cuki könyvesboltban. Három-négy fős kis csoportokba gyűlnek, egymás felé emelgetik a borospoharukat, és folyamatosan csacsognak. De miről? A véleményükről? A jóisten kímélje meg Amyt a véleményektől. Ő azt a határozott álláspontot képviseli, hogy mindenkinek évente legfeljebb, mondjuk, négy véleményt lenne szabad megfogalmaznia. És azt a négyet igazán fontos ügyekre kellene fenntartania.

Ha odasompolyogna az egyik ilyen nevetgélő, bólogató kis közösséghez, mit tudna nekik mondani egyáltalán? Ezek biztosan könyvekről beszélgetnek, nem? Mivel tudna Amy hozzájárulni a témához? Szinte semmivel. Egyszer lelőtt egy embert egy szíriai diktátor palotájának a könyvtárában, és ennyiben ki is merülnek a könyvekről szerzett élményei.

A helyiségen végignézve feltűnik neki, hogy minden csoportban van egy Amy. Egy szégyenlősebb alak, aki kicsit hátrébb húzódva áll, és kétszer olyan gyakran emeli a poharát a szájához, mint a többiek. Mosolyog a szavaikon, de semmit nem mer hozzátenni önálló kútfőből. Az összes csoportban elfér egy ilyen „csendestárs”, valószínűleg még örülnek is neki, mert a fő szónokoknak így több idő jut, hogy részletesen kifejtsék a véleményüket, viszont kettővel már semelyik csoport sem tudna mit kezdeni. Az megakasztaná a dinamikát.

Amy még soha nem járt könyvbemutatón – létezik olyan ember, aki igen? –, ezért egy ideig céltalanul sétálgat a helyiségben, és úgy tesz, mintha idetartozna. Steve késik, mert ki akarták rabolni a brockenhursti vasútállomás parkolójában. Mivel a brockenhursti rendőrkapitányságot bezárták – „költségcsökkentésre hivatkozva, Amy, inkább nem is mondok semmit” –, Steve bevonszolta az önjelölt rablót a helyi biliárdklubba, ahol megígérték neki, hogy bezárják a takarítószerek közé, amíg kiszáll egy rendőr Lymingtonból, hogy letartóztassa. Na mindegy, röviden annyi a sztori, hogy Steve lekéste a vonatát, és csak a Graham Norton Show-ban fognak találkozni. Bő lére eresztve pedig az történt, hogy részletesen átbogarászták a Brockenhurst–London–Waterloo járat menetrendjét, és közben alaposan kivesézték a biliárdklub tulajdonosának az exfeleségét, aki a hírek szerint éppen képesítés és szakmai engedély nélküli kozmetikusként dolgozik Portsmouthban. Amy más körülmények között hamarabb rövidre zárta volna a beszélgetést, de mivel most abból a két lehetőségből választhatott, hogy magányosan őgyeleg egy könyvbemutatón, vagy végighallgatja az apósa anekdotáit, amelyek azzal kezdődtek, hogy „És hadd meséljek el még valamit, amit senki sem tud Portsmouthról”, inkább Steve-re szavazott.

Persze minden anekdota véget ér egyszer, és Amy most kénytelen ismét arra fordítani az energiáit, hogy eljátssza, otthon érzi magát ebben a közegben.

Pedig általában kifejezetten jól megy neki a beilleszkedés. Akár egy tbiliszi halpiacon találja magát, akár egy nairobi petrolkémiai konferencián, azonnal be tud olvadni a tömegbe. Ezeket a világokat ismeri és érti. Ezt viszont? Ezt a könyvekkel kibélelt poklot, tele manírosan gesztikuláló férfiakkal és nőkkel, akiknek mások fésülték be a haját. Rosie azt mondta, elég „köznapi viseletben” megjelenni, és Amy már itt szembesült azzal, hogy azért nem edzőcipőben kellett volna jönnie. Sem tréningruhában. Ha ezeknek ilyen a „köznapi viselet”, akkor mit vesznek fel ünnepélyesebb alkalmakra? Lovagi páncélt?

Amy igyekszik szabadon lebegni a helyiségben, olyan benyomást keltve, mintha tartana valahova. Elvett két pohár pezsgőt egy kisasztalról. Ez egy régi trükkje, még a randizós korszakából. Ha az ember egy pohárral mászkál, leszólítják a pasik, a kettőtől viszont elriadnak. Az arra utal, hogy mész valahova. Valakihez.

Természetesen nagyon megkönnyíti az ember dolgát, ha a szóban forgó pezsgőt ingyen adják. És most, amikor Amy végre alaposabban is körülnéz, kiderül számára, hogy alig öt férfi tartózkodik az egész teremben, és mind a hetven felé közelednek. Steve hatalmas sikert arathatott volna itt, ha időben megérkezik. Még akkor is, ha abban a régi, agyonhordott Iron Maiden-pólójában feszít, bár Amy gyanítja, hogy szinte biztosan azt viseli.

Jó lenne, ha az apósának újra lenne egy kis romantika az életében. Debbie is biztosan ezt kívánná a férjének, nem? Amy úgy érezte, beszélnie kellene erről az öreggel, de nem bízott abban, hogy hallgatna rá. Talán majd idővel. Esetleg Adamet kellene megkérnie, hogy hozza ezt szóba? De ő sem igazán szeret Debbie-ről beszélni. Még túl fájdalmas nekik a drasztikus eset. Amy úgy érezte, Adam és Steve attól fél, már az elhunyt említése is fokozná a fájdalmukat.

Amikor a helyiség túlsó végében találja magát, nincs más választása, mint felhúzni a szemöldökét, és megrázni a fejét, mintha elfelejtett volna valamit, majd elindulni visszafelé. Bár talán nem is érdemes ezzel a színjátékkal fáradnia, elvégre senki nem figyel rá. Itt senki sem tudja, kicsoda Amy, mivel Rosie elfelejtette bemutatni. Mit is mondhatott volna róla egyáltalán?

– Ő pedig Amy. A személyi testőröm volt, de aztán gyilkosság gyanújába keveredett. Időközben tisztázódott a neve, és létrehoztunk egy nyomozóirodát az apósával, aki nagyon tetszik nekem.

Amy visszafelé sasszézik a csoportok között, megemelt könyökkel, hogy biztonságban tartsa a poharait, és közben bele-belefülel a beszélgetésekbe.

– És azt mondtam, olyan, mintha Dan Brown és Salman Rushdie szerelemgyereke lenne, és az összes jelenlévő ráharapott.

– Mondom, hogy már a celebek ölebei is könyvet írnak. Nemrég szerződtünk le…

– Hát, én csak tőle hallottam, de azt mondta, hogy Ian McEwan durván ki van gyúrva.

Amy célba veszi a legnagyobb csoportot, amelynek a tagjai élénken csevegnek egymással, és beáll a legszélére. Ez így jó lesz. Elég közel van, mintha hozzájuk tartozna, de nem olyan közel, hogy kikérjék a véleményét Ian McEwanről, akárki is legyen az. Itt kibekkelheti, amíg Rosie visszatér.

Tudja magáról, hogy van esze, de gyerekkorában senkit nem érdekelt a mondanivalója, és azóta sem sikerült meggyőznie magát arról, hogy ez változhatott. Másrészt viszont pontosan tudja, hogyan kell valakit rendesen leütni, ezek az emberek pedig nagy eséllyel nem. Mindenki képességei szerint.

– És ön mit olvas?

Amy a legnagyobb rémületére ráébred, hogy a férfihang hozzá beszél. Sejtenie kellett volna, hogy ez lesz. Végül is elkerülhetetlen. Ha az ember elég sokáig ácsorog egy csoport mellett, elég szimmetrikus az arca és elég szőke a haja, továbbá elég meggyőzően bólogat, mosolyog és iszogat, akkor valaki előbb-utóbb ellenállhatatlan késztetést fog érezni arra, hogy bevonja a társalgásba. Hogy kérdezzen tőle valamit.

– Semmit – feleli. – Itt állok, és magával beszélgetek.

A férfi udvarias nevetéssel reagál.

– Touché – azzal egy másik nőhöz fordul, akiről Amynek feltett szándékában áll azt feltételezni, hogy költő, amíg ezzel ellentétes bizonyítékot nem lát. Ekkor azonban eszébe jut, hogy kivételesen tényleg olvas valamit. Rosie új könyvét, Az ördög pislogott előbböt. Azt a könyvet, ami miatt most itt vannak.

– Éppen Az ördög pislogott előbböt olvasom – tájékoztatja a fickót, aki a könyvtornyokra pillant.

– És jó? Még nem olvastam tőle semmit.

Akkor miért jött ide? Pezsgőzni és költőnőkkel flörtölni? Ne már.

– Igen – válaszolja Amy. – Nagyon jó.

Egyébként tényleg nagyon jó. Rosie elolvastatta vele a nem végleges változatot, és bár ki kellett javítania benne egy komikus hibát – egy régebbi orosz szolgálati fegyver kaliberét –, a sztoriban volt szenvedélyes szerelmi szál, pár rendkívül kielégítő gyilkosság és egy tökéletesen helyénvaló leírás arról, hogyan kell gépkarabéllyal leszedni egy helikoptert. Amynek szándékában állt megölelni Rosie-t, miután kiolvassa a könyvet, és elmondani neki, hogy büszke rá.

– Ízlések és pofonok – vet a férfi cinkos mosolyt a költőnőre, aki, mint az Amynek is feltűnik, nem mosolyog vissza.

Amyt hirtelen heves védelmezőösztönök fogják el Rosie iránt. Közelebb hajol a költőnőhöz, és a pasas felé biccent.

– Ott lapul a jegygyűrűje a nadrágja bal zsebében, csak hogy tudd.

Ezzel sarkon fordul, és elhagyja a csoportot. Lám, néha azért meg tud szólalni.

Hová tűnt Rosie? Most komolyan. Amy hivatalosan már nem felel érte, de amatőrként továbbra is élénk érdeklődést tanúsít iránta. Ma délután Rosie például mindenáron el akart menni egy dél-londoni lakótelepre füvet venni, és Amy kötelességének érezte, hogy elkísérje. Manapság már inkább csak baráti szívességből tesz ilyesmit, nem szakmai kötelességből. Mint kiderült, Rosie teljesen levette a lábukról a lakótelepi dílereket, úgyhogy Amynek elő sem kellett szednie a táskájából a haditechnikai minősítésű sokkolóját.

Egyszer csak észrevesz egy résnyire nyitott vészkijáratot, amelyen túl sikátor húzódik, és éppen elég jól ismeri Rosie-t ahhoz, hogy egy sikátor ellenállhatatlan vonzerőt gyakorol rá.

Lenyomja a fémrudat, kijjebb nyitja az ajtót, és kipréseli magát a Soho hűvös, esti levegőjébe. Amikor megcsapja a kiváló minőségű marihuánafüst, nincs kétsége, hogy megtalálta a barátnőjét. Rosie éppen beszélget valakivel. Mikor nem?

– De biztosan ismer valakit, akit meggyilkoltak, nem? – kérdezi éppen. – Az ég szerelmére, Lionel. Ó, szia, Amy!

– Rosie – biccent neki Amy. – Már kezdtél hiányozni.

Rosie D’Antonio egy méretes spanglit szív elegáns ezüstszipkából a könyvesbolt mögötti szűk és nyirkos kis sikátorban. Egy nagy, lila szelektív hulladékgyűjtőn könyököl olyan pózban, mintha egy vidéki udvarház szalonjában támaszkodna a zongorára.

A Lionel nevű férfi kezébe nyomja a spanglit, aki jó hatvanas lehet, és elegáns öltönyt visel. Ez a típus kifejezetten bejön Rosie-nak. Amy látta már, de nem jut eszébe, hogy hol. A férfi beleszív a cigibe, majd elfojtja a köhögését.

– Jézusom – hörgi. – Ez gyilkos cucc.

– A legjobb – helyesel Rosie.

Lionel ismét beleszív, ezúttal felkészültebben, majd visszaadja.

– És miből gondolod, hogy bárkit is ismerek, akit meggyilkoltak?

– Abból, hogy külügyminiszter vagy – pirít rá Rosie. – Te sok mindenről értesülsz. Például orosz milliárdosokról, akik kinyírják az ellenfeleiket.

Amynek be is ugrik, honnan ismeri a pasast. Bár lehetőség szerint igyekszik figyelmen kívül hagyni a politikai híreket, de még így is átcsusszan a szűrőn ez meg az, nem? Az ember az egyik pillanatban még egy zongorázó kutyás videót néz a TikTokon, a következőben pedig már Ukrajnát látja.

– Figyelj, nekem egy egész nemzeti hadsereg áll rendelkezésemre – mentegetőzik Lionel. – És a szervezeti előírások szerint rájuk kell bíznom a gyilkosságokat.

– Nekünk csak egy kéne – győzködi Rosie. – Tedd már meg nekem ezt a szívességet! Különben Amy elunja magát, és faképnél hagy.

Ebben teljesen igaza van. Az elmúlt pár hónap még szórakoztató volt. A háttérbe húzódva kísérgetni Rosie-t mindenféle könyvbemutatókra világszerte, Riótól Reykjavíkig, arra várva, hogy valakinek szüksége legyen a szolgálataikra. Amy azonban lassan kezdi úgy érezni, hogy senkinek sincs szüksége a szolgálataikra. Még Rosie-nak sincs igazán. Amy úgy sejti, a kis dél-londoni kiruccanással kifejezetten neki akart örömet szerezni. A veszély illúzióját szerette volna biztosítani, hogy Amy hasznosnak érezhesse magát. Ám még azon a lakótelepen is mindenki odáig volt Rosie-ért.

Ez legalább azt jelenti, hogy több időt tölthet Adammel, aki az elmúlt pár hónapban a Közel-Keleten dolgozott, és Amy azt fontolgatta, ellátogat hozzá pár napra. Közeledett a házassági évfordulójuk, és meg akarta lepni a férjét. Bár nem kell állandóan egymás nyakában lógniuk, de azért van az a pont, amikor már hiányoznak egymásnak. Legalábbis neki hiányzik Adam. Vajon ő is hiányzik Adamnek?

– Ne vidd túlzásba – figyelmezteti Rosie-t a spanglira. – Este még a Graham Nortonban is meg kell jelenned.

– Igenis, anyuci – forgatja a szemét Rosie Lionelre pillantva, de azért elnyomja a spanglit, majd int a többieknek, hogy menjenek vissza az épületbe.

Lionel udvariasan előreengedi Amyt, aki udvariasan odabiccent neki, majd megtorpan.

– Hol vannak a testőrei? – szegezi a férfinak a kérdést.

– Leráztam őket – válaszolja Lionel.

Amy erősen kételkedik ebben. Az ember néha hagyja, hogy a kliense azt higgye, sikerült leráznia. Mindenkinek kell néha egy kis egyedüllét. A biztonságiak ettől függetlenül mindig ott ólálkodnak valahol a közelben.

A nagy lila szelektív hulladékgyűjtőre téved a tekintete, és észreveszi, hogy a fedele megemelkedik egy kicsit. Egy szempár kukucskál ki alóla. Amy biccent neki, mire az pislant válaszul. Amy is elég sok szelektív hulladékgyűjtőt megjárt a karrierje során. Szelektív hulladékgyűjtőt, esőcsatornát, mobilvécét, szellőzőalagutat. Egyszer négy órát töltött egy trágyadombba ásva, miközben a védelme alatt álló rocksztár egy időjárás-bemondónővel kufircolt egy elhagyatott pajtában. Elismeréssel adózott ugyan a kliense állóképessége előtt, de azért na.

Mosolyogva megy vissza a terembe. Mit nem adna most azért, hogy abban a szelektív hulladékgyűjtőben tölthesse az idejét a könyvesbolt helyett.

Ő csak annyit szeretne, hogy végre meggyilkoljanak valakit. Különben az a veszély fenyegeti, hogy normális életet kell élnie.

„Normális”. Létezik ennél nyomasztóbb szó?

KORBIN ÉS LEE, Vern életben maradt testőrei földet lapátolnak Esteban holttestére. Vernnek még keresnie kell majd valakit Esteban helyére. Kezd érződni a levegőben a nyáresti hűvösség, ezért Vern úgy dönt, hogy bemegy a házba, és hagyja, hogy a két férfi békés magányban fejezze be a munkát. Elvégre egyáltalán nincs szükségük a segítségére, pontosan tudják, hogy kell eltemetni valakit.

Vern úgy sejti, nem lehet túl nagy élvezet egy kollégájukat eltemetni, de Esteban aránylag rövid ideje dolgozott itt, folyamatosan kanos volt, és állandóan mémeket küldözgetett a WhatsApp-csoportjukba, ami egyiküknek sem fog hiányozni.

Vern bemegy a konyhába, és bekapcsolja a kávéfőzőt. Egy jó kis kapucsínó majd átmelegíti, és ébren is tartja. Ismét eszébe jut Jakob Eriksson fenyegetőzése. Hogy fogja megoldani ezt a kis problémát?

Inkább tévézik egy kicsit. Korbin az összes brit csatornát beállította. Gyakran elönti a honvágy, de az Egyesült Királyság adószabályai miatt ritkábban látogathat haza, mint szeretne. És ha azt is számításba vesszük, hogy a londoni rendőrség is beszélni akar vele, Georgie szerint pedig van még valamiféle rendezetlen ügyük, akkor Vernnek nincs más választása, mint megülni a fenekén, legalábbis egyelőre.

Fogja a kapucsínóját, és bemegy a nappaliba, bekapcsolja a tévét. A Graham Norton Show-ban ma Denzel Washington szerepel. Ez tökéletesen meg is felel neki. Mindig úgy érezte, hogy ő is elég jól teljesítene a Graham Norton Show-ban. Megvan hozzá a humorérzéke. Időnként egyszerű vendégeket is meghívhatnának, nem csak celebeket.

Az ablakon kinézve még mindig látja a két élő testőrének sötét árnyalakját a toszkán éjszakában, amint a volt kollégájuk temetésének nyomait tüntetik el. Ha a rendőrség kicsit később beállítana, semmi gyanúsat nem találnának.

És, ha már itt tartunk, még ha rá is bukkannának véletlenül Esteban holttestére, az olasz rendőrök sokkal nagyobb eséllyel tartóztatnák le Vernt azért, mert kapucsínót iszik ebédidőn kívül.

Többek között ez az oka annak, hogy Olaszországot nem lehet nem imádni. Vern kortyol, majd hátradől, és nézi a műsort.

– ÉS MOST TÉRJÜNK RÁ a legújabbra – emeli a levegőbe Graham Norton Rosie könyvét. – Az ördög pislogott előbb. Mesélnél nekünk róla egy kicsit?

A kép átvált Rosie-ra. A keze Denzel Washington combján pihen, aki kísérletet sem tesz arra, hogy eltávolítsa onnan.

– Hadd kérdezzek valamit – szólal meg a szerzőnő, akinek az akcentusa az Atlanti-óceán felett lebeg, minden nemzetek között félúton. – Ti szeretitek a gyilkosságokat, a helikoptereket és a közösülést?

– Őszintén szólva, én mindháromtól tartok egy kicsit – válaszolja Graham. – Viszont már nem csak a könyveidben fordul elő gyilkosság, ugye? Nemrég megütötte a fülem egy nagyon érdekes pletyka rólad. Tényleg alapítottál egy nyomozóirodát?

– Tényleg – erősíti meg Rosie. – Van egy saját nyomozóirodám. Hármasban hoztuk létre a személyi védelmem felelős vezetőjével, akit Amynek hívnak, és a szívszaggatóan jóképű apósával. Ő Stevie, és nagyon vonzó férfi.

– Egyedülálló?

– Igen, szabad préda – bólogat Rosie. – Azt nem tudnám megmondani, vannak-e nyitott vegyértékei.

– És ez a nyomozóiroda egy valódi, létező cég? Nem csak valami reklámfogás?

– Valódi és létező. Gyilkosokra utazunk.

– És valódi gyilkosságokat szoktatok megoldani? Te, a jóképű, egyedülálló szívtipró, és a menye?

– Igen, pontosan – válaszolja Rosie. – És sok a dolgunk, mert kiválóan végezzük.

– Szóval, ha esetleg egy gyilkos is néz minket…

– Akkor nagyon vigyázzon magára.

– És min dolgoztok éppen?

– Graham – hajol közelebb hozzá Rosie –, én az ügyfeleimnek is pontosan azt szoktam mondani, amit a szeretőimnek: abszolút megbízhatnak a diszkréciómban. – Ezzel Denzel felé fordul, és egyenesen a szemébe néz. – És aztán hozzáteszem, hogy a videófelvételt kizárólag magáncélokra szándékozom felhasználni.

A közönség önfeledt nevetéssel honorálja a szellemességét.

– Szóval ti gyilkosokra utaztok – folytatja Graham. – És hogy hívják az irodátokat?

– Úgy, hogy Gyilkosokra utazunk.

– Nem túl fantáziadús név, ugye? – csipkelődik Graham.

Rosie elmosolyodik.

– Mondja ezt a Graham Norton Show műsorvezetője.

Graham is elneveti magát. A következő vendégére pillant, a kemény fiúkat alakító brit színészre, Max Highfieldre.

– Nos, Max, jól sejtem, hogy te és Denzel remekül szórakoztok az Ámokfutás 8. forgatása során?

Max Highfield sokatmondó mosolyt vet rá.

– A színészmesterség lényege, Graham, sőt az egész élet lényege…


6.

A NEW FOREST MÉG SOHA nem látott olyan fényűzést, mint a Gyilkosokra utazunk főhadiszállása. Rosie D’Antonio nem sajnálta a pénzt. Az irodák patkó alakban helyezkednek el a volt istállóudvar körül, a Brockenhurst Lovarda Üzleti Park egyik végében. Az ablakai erdőre, rétekre, pónikra és traktorokra néznek, az irodán belül minden sterilen és fényesen csillog-villog.

Felicity egy fejhallgatós mikrofont visel, mint Madonna és a taxidiszpécserek, ha úgy tartaná kedve, simán átgurulhatna az ergonomikus irodai székével a Műveleti Központba, amelynek a falait padlótól a mennyezetig monitorok borítják, akár az amerikai elnök elrablásáról szóló Netflix-sorozatokban. Pillanatnyilag a Kincskeresők reality fut ultra-HD-felbontásban, tizenhat kijelzőn egyszerre. Egy readingi házaspár az imént sepert be 6 font hasznot egy porcelánkutyával.

Amikor munkába állt, Felicity arra számított, hogy az irodában egymásnak adják majd a kilincset az őszülő halántékú exrendőrök, a gyönyörű özvegyek, és lépni nem lehet majd a sok gyilkosságtól. De megdöbbenne az ember, ha tudná, milyen kicsi a kereslet emberölési ügyek felderítésére. Még akinek igénye lenne rá, az is inkább a hagyományosabb megoldásokat választja. Mármint a rendőrséghez fordul, meg ilyesmi. Rendkívüli kihívás forradalmasítani egy szakmát.

Megcsörren a telefon, mire kissé összerezzen. Még az egyik póni is oldalra billenti a fejét odakint a szokatlan hangra. Biztosan annak köszönhető, hogy Rosie megemlítette az irodát a műsorban. Most majd csak úgy áradnak az ügyfelek. Felicity kicsit kihúzza magát.

– Halló, itt a Gyilkosokra utazunk, Felicity beszél, kihez kapcsolhatom? Ühüm. Ühüm. Értem.

A telefonáló egy nagyon kedves hölgy a Virgin Széles Sávú Kábelnettől. Akció van, és Felicity azon szerencsés kiválasztottak közé tartozik, akik élhetnek az ajánlattal.

Mióta is dolgozik a nyomozóirodában? Pár hónapja? Akkor még remek ötletnek tűnt ez az egész. A színházi ügynöki tevékenysége egyre kevesebb idejét viszi el – bár nemrég szerzett Derek Williamsnek egy reklámszerepet egy beépített vízforralóval ellátott lépcsőfelvonóhoz, szóval azért megy még ez neki. Tonyval szorosabb kapcsolatba kerültek, és Felicity vonzónak találta a gondolatot, hogy átköltözzön Letchworthből a New Forestbe. Ráadásul Rosie-nak, aki ezt a vállalkozást finanszírozza, a jelek szerint fogalma sincs, mennyi egy normális fizetés. Ott helyben megajánlott neki nyolcvanezer fontot, és a döbbent arcát látva rögtön hozzátette, hogy „oké, oké, legyen száztizenkétezer”.

– Pillanatnyilag teljesen elégedettek vagyunk a széles sávú kábelnet-szolgáltatásunkkal – válaszolja Felicity, gyanítva, hogy jelenleg ő lehet Hampshire legnagyobb jövedelmű irodavezetője. – De gyilkosság esetén mindenképpen keressen minket.

Ügynöki karrierje csúcsán rengeteget tárgyalt tévétársaságokkal, és azt hitte, a mostani munkahelyén is hasonló mértékű adrenalinra, valamint színtiszta gonoszságra számíthat. Nem volt ilyen szerencséje.

Megint csörög a telefon. Ez meg mit akarhat? Megtudni, hogy Felicitynek eszébe jutott-e már villamosenergia-szolgáltatót váltani?

– Halló, itt a Gyilkosokra utazunk, Felicity beszél, kihez kapcsolhatom?

– Az imént ástam el egy hullát – közli vele egy hang, mire kihúzza magát. – Vagyis hát nem én ástam el, hanem a testőreim, de ez… elnézést, nem akartam ennyire belemenni a részletekbe. Mikor tudna Rosie és a csapata leghamarabb Olaszországba jönni?


Második rész

Halál Toscanában


7.

NOS, EZ ÍGY AZÉRT egészen más. Egy olasz villa, egy holttest és egy fenyegető üzenet. Rosie arra gondol, hogy ezért érdemes részt venni a beszélgetős műsorokban. Egy tagbaszakadt német testőr fogadta őket Amyvel és Steve-vel Vern Blackwood villájának bejáratánál.

– Köszönöm – mondja Rosie a német férfinak. – Sajnos nem értettem jól a nevét…

– Korbin.

– Korbin, K-val?

– Igen, de csak az elején – feleli a testőr, és bekíséri őket a házba.

– Ott van a legjobb helyen. Engem Rosie-nak hívnak. – Kézcsókra nyújtja a kezét, de Korbin csak megrázza.

– Tudom. Mindnyájuk nevét felírtam.

Bekíséri őket egy szobába, majd távozik.

– Majd emlékeztess, hogy vegyem fel Korbint a „teendőim” listájára – fordul Rosie Amyhez.

– Nem érdemes német testőrökkel kavarni – figyelmezteti a lány. – Olyan, mint BMW-vel szexelni.

– Jó értelemben?

– Rendkívül biztonságos. És meglehetősen gyors.

Steve egy lemezállványon lapozgat.

– Van néhány jó cucca. Sabbath, Purple, Priest. Azt hiszem, jól kijövünk majd Mr. Blackwooddal.

Rosie személyesen hívta vissza Vern Blackwoodot. A férfi hangján hallatszott, hogy le van nyűgözve.

– Természetesen érdekel a holtteste, Mr. Blackwood, mesélne még róla? Jó, akkor legyen Vern, és maga is szólítson nyugodtan Rosie-nak. Egy golyó ütötte lyuk a fején? Igen, ez bizony gyilkosság lesz. A testőre? Jóságos ég, mire jó egy testőr, ha hagyja magát lelőni? Van már gyanúsítottja, Vern? Indítéka? Vagy szívesebben bízza az ilyesmit a csapatomra?

Két órával később már egy magánrepülőn ültek, és Steve azon morgott, hogy délután gőzgépkiállításra akart menni. Rosie magában megállapította, hogy a férfi igen gyorsan adaptálódott a magánrepüléshez, és már kaját is hozott magának. Míg ők Amyvel vegán szusit falatoztak, Steve megkérte a légiutas-kísérőt, hogy melegítse meg a benzinkúton vásárolt virslis tekercsét.

A helyiség, ahova bevezették őket, egyszerűen gyönyörű: elegáns szalon három oldalán a festői Toscanára néző ablakokkal. A falakat Rosie kedvenc művészeti stílusa díszíti; a drága festményeket egy rendkívül rossz ízlésű illető szerezte be. Egyetlen személyes tárgy sincs a szobában, sem fotók, egyet leszámítva, amelyen Vern Blackwood felemelt hüvelykujjal néz a kamerába, egy biliárdozó vállán nyugtatva a karját. A játékos nem a lencsébe néz, inkább úgy fest, mint aki a menekülési útvonalat keresi.

Egyszer csak kinyílik a kétszárnyú ajtó, és Vern Blackwood lép be. Rosie végigméri. Ötven múlhatott? Manapság nem nagyon tudni a férfiaknál, mióta megcsináltatják a hajukat és a fogukat Törökországban. Rövid ujjú inget visel, ami Rosie számára általában tiltólistás, de Olaszországban a jelek szerint más szabályok uralkodnak, ezért egyelőre megszavazza az ártatlanság vélelmét.

– Hát itt vannak – köszönti őket Vern. – A Gyilkosokat Kapunk El.

– Gyilkosokra utazunk – javítja ki Rosie.

– Bár el is kapjuk őket – tisztázza Steve a kezét nyújtva. – Egész jó a lemezgyűjteménye, haver.

– Ha készültek is ’89 után jók, nekem nem szólt senki. Igazam van, vagy igazam van?

– Ámen – vágja rá Steve. – Bár épp a Metallica hív. Azt mondják, beszélni akarnak magával.

Felnevetnek. Rosie és Amy összenéznek. Ha Steve hasonló korú férfival találkozik, egy számukra teljesen idegen világba nyernek bepillantást. Rosie odanyújtja az arcát Blackwoodnak, aki megcsókolja, majd a másik arcát is odanyújtja, de Vern hátrahőköl.

– Szigorúan egy puszi – jelenti ki. – Csak mert Olaszországban vagyunk, még nem kell úgy viselkednünk, mintha olaszok lennénk.

Amy férfiasan megszorítja a kezét.

– Mr. Blackwood.

– Vern. Szólítsanak nyugodtan csak Vernnek. Helyezkedjünk kényelembe.

Ezzel leül a kanapéra, és a többiek is helyet foglalnak.

– Meséljen el mindent – szólal meg Steve. – Önmagával kezdve.

– Én… – válaszolja Vern – mondjuk úgy, hogy… bűnöző vagyok. Vagyis olyasmi, de nem igazán.

Olyasmi, mint egy bűnöző? – gondolja Rosie. Amy jegyzetel. Mindig mindent felír, aztán legépeli, és elküldi a kollégáinak. Hogy az apósa elolvassa-e, azt Rosie meg nem tudná mondani, de nagyon reméli, hogy igen. Jó lenne, ha legalább valaki elolvasná őket. Amy kedvéért.

– Az én szakmámban nyüzsögnek a bűnözők – magyarázza Vern. – És gyakran találom magam velük egy társaságban.

– De maga nem az? – kérdezi Rosie.

A házigazda elgondolkodik a válaszon.

– Nos, egy olyan vállalkozást irányítok, amit inkább kétesnek neveznék, mint egy az egyben illegálisnak.

Rosie látja, hogy Amy aláhúzza a „kétes” szót. Amy szereti, ha minden meg van számozva és alá van húzva. Nem bírja a káoszt. El lehet azt képzelni, hogy valaki nem bírja a káoszt?

– És miféle vállalkozásról lenne szó? – érdeklődik Rosie. Már a repülőn nekiláttak az ügyfelük lenyomozásának, de alig találtak róla valamit. Csak egy rövid cikket egy védjegyjogvitáról az exfeleségével, semmi egyebet. Rosie még egy régi ismerősét is felhívta, aki most az Interpolnál dolgozik. Ha fellelhető a kliensükről bármilyen többletinformáció, ő biztosan tudni fog róla.

– Vitamin – közli velük Vern. – Vitamin, étrend-kiegészítő, okostabletta, ilyesmi. Online hirdetem és árusítom őket. Kínából szállítok, Olaszországban adózom, és a Karib-szigeteken nyaralok. Erről szól a vállalkozásom.

– Ez nem… – áll meg Amy tolla a levegőben. – Ez egyáltalán nem tűnik illegálisnak. Már ha meg nem sértem.

– Hát, valóban. Csak az a gond, hogy nem igazi vitaminokról beszélünk. Az okostablettától senki nem lesz okosabb, az öregedésgátló kapszula senkit sem fiatalít meg. Az én árum csak vízből, porból és vonzó csomagolásból áll.

– Oké – nyugtázza Amy. – Nos, igen, így már tényleg illegálisnak hangzik.

Vern felemeli a kezét.

– Nem teljesen az. Nem teljesen. Tudja, amúgy is csupa olyasmit árulok, aminek a hatékonyságára nincsenek tudományos bizonyítékok. Bármilyen aktív összetevőt is raknak a tablettáikba a legitim étrend-kiegészítő cégek, semmi sem támasztja alá, hogy az én hamis tablettáim rosszabbak lennének, mint az ő valódi termékeik. Egyik sem hat, de az enyém legalább olcsóbb.

– Még így is egy kicsit neccesnek tűnik, Vern – jegyzi meg Steve. – Nem szívesen szólalkoznék össze egy Sabbath-rajongóval, de…

– Ó, egy kicsit tényleg illegális – ad igazat Blackwood. – Ezen nem fogunk összeveszni. Persze, egy kicsit illegális. Rátérhetnénk végre a gyilkosságra, ha szabad kérnem? Elég sok a dolgom.

– Maga is gyilkosokra utazik, Vern? – kérdezi Rosie.

– Nem.

– Nos, mi igen. Szóval hagyja, hogy végezzük a munkánkat.

– Mivel foglalkozott korábban? – faggatja Amy.

– Hamis parfümökkel és szteroidokkal. Az egy teljesen másik szint.

– És meg lehet élni ebből? – kérdezi Steve. – Úgy, hogy a termékek nem is használnak?

– Meglepően gyakran használnak. Egy kis pozitív gondolkodás csodát tesz, igazi egészségbomba. Valójában egyfajta szolgáltatást nyújtok. És nyugodtan alszom. Csak a Varázslatos álmok tablettáim nélkül, amelyek egyébként rendkívül kelendőek.

– Ugyanakkor – folytatja Rosie, mert Vernnek igaza van, tényleg ideje a lényegre térniük – valaki mégis meggyilkolta az egyik testőrét, és otthagyta a küszöbön.

Vern felemeli a kezét, mintha azt akarná mondani: „Felháborító, nem?”

– Egyébként nem világos számomra, azt akarják, hogy kiássam a hullát, vagy inkább ne? Egyáltalán nem jelent problémát. Nem tudom, maguk milyen módszerekkel dolgoznak, de Korbin egy pillanat alatt elintézné.

Rosie fintorogva rázza a fejét, jelezve, hogy erre egyelőre nem lesz szükség.

– Én megnézném valamikor – szólal meg Amy. – A lövedék behatolási szöge miatt, meg ilyesmi.

Rosie-nak emlékeztetnie kell magát arra, hogy a lány személyisége összetettebb, mint amilyennek elsőre látszik. Persze, szereti a számokat, és aláhúzza a fontos dolgokat, de holttesteket is szívesen nézeget.

– Azt szeretnénk megkérdezni – veszi át a szót Steve –, van-e bármilyen tippje a tettes kilétére. Mondjuk, egy riválisa, aki meg akarta ijeszteni, vagy ilyesmi?

Vern a zsebébe nyúl, és elővesz egy papírt.

– Na, helyben is vagyunk, Steve, helyben is vagyunk. Ezt a levelet egy Jakob Eriksson nevű üzletember írta, aki magára vállalja a dolgot. – Átnyújtja a levelet Rosie-nak, aki elolvassa.

– Ez egy figyelmesztetés…

– Tehát nem angol az anyanyelve – jegyzi meg Steve.

– Visza fogok jöni, és te leszel a kővetkezö – fejezi be Rosie.

– Szóval azt akarja, hogy keressük meg ezt a Jakob Erikssont? – kérdezi Amy. – A versenytársát?

– Nem – feleli Vern. – Ez a levél egyszerűen értelmetlen.

– Milyen szempontból? – kérdezi Steve. – A helyesírásán kívül?

– Egyvalamit biztosan tudok – jelenti ki Vern. – Ezt nem Jakob Eriksson tette.

Amy átfutja a levelet.

– Úgy fest, mintha arra akarna célozni, hogy ő tette.

– Barátok vagyunk – közli velük Vern. – Nem riválisok. És kötöttünk egy megállapodást.

– Miféle megállapodást? – tudakolja Rosie.

– Jakob Eriksson az üzletágunk jóval illegálisabb oldalán tevékenykedik – magyarázza Vern. – Mindig békésen elvoltunk egymás mellett. Ő embert öl. Sok embert kinyírt már. De engem nem fenyegetne azzal, hogy megöl, és nem is próbálna eltenni láb alól.

– Embert öl? – vonja fel a szemöldökét Amy.

– Pontosan.

– De magát nem tenné el láb alól? – kérdezi Steve.

– Nem – erősíti meg Vern. – Valaki az ő neve mögé bújva akar megijeszteni. Azt kellene kideríteniük, hogy ki.

– Megkérdezhetném… – kezdi Steve. – Elnézést, csak hogy teljesebb legyen a kép. Mi a hamis vitaminnal való kereskedés jóval illegálisabb oldala?

– A hamis gyógyszerek – közli Vern. – Jakob Eriksson azzal foglalkozik. Szívgyógyszerekkel, Viagrával, sztatinokkal. Mindennel, amire az embereknek szükségük van, de nem tudják hagyományos úton beszerezni.

Akkor Jakob Erikssonról egészen biztosan tud az Interpol. Rosie-ban feltámad a kíváncsiság.

– És azzal több ellenséget lehet szerezni, mint a hamis vitaminokkal?

– Természetesen. A multivitamin-tabletta, a csukamájolaj és a halkollagén receptjét senki nem tudja kisajátítani.

– Én is szedek halkollagént – ismeri be Rosie. – És tényleg hat.

– Egy belorusz weboldalról vásárolja? – érdeklődik Vern.

– Nem.

– Kár. Akárhogy is, engem senki sem üldöz. Aki viszont Viagrát, Ozempicet vagy bármilyen egyéb gyógyszert árusít, akkor egy több milliárd dolláros iparággal találja szemben magát, amelynek nincs más dolga, mint megvédeni a termékét. És ahol több milliárd dollár a tét, ott könnyen előkerülhetnek lőfegyverek is.

– Akkor nem lehet, hogy Jakob Eriksson egyszerűen csak nyugodtabb életre vágyik? – veti fel Steve. – Azt akarja csinálni, amit most maga? És akár a testőreit is hajlandó megölni, hogy elriassza innen?

– Nagyjából öt éve mindnyájan összeültünk – meséli Vern. – Vegasban. Eriksson, jómagam és még négy ember. Felosztottuk a világot. Megállapodtunk, hogy békén hagyjuk egymást. Én egyfajta mediátori szerepet töltöttem be, az itteni tevékenységem aránylag ártatlan jellege miatt.

– Ezen az ártatlanságon azért elég sokat lehet keresni – jegyzi meg Steve.

– Szükségünk lesz az összes névre – jelenti ki Amy.

– Természetesen – válaszolja Vern. – Először is, itt vagyok én, és persze Jakob Eriksson.

– A kedves barátja – egészíti ki Rosie.

Amy írja a listát. Vern folytatja:

– Aztán a néhai Gennady Volkin.

– Néhai? – várja a felvilágosítást Steve.

– Egy évvel később lelőtték. És ott van Mika Voronen.

Amy felnéz.

– Lebetűzné, kérem?

– Hogyne. – V-O-R-O-N-E-N. – Majd hozzáteszi: – R-I-P.

– Ő is meghalt? – hüledezik Rosie. – Te jóságos ég!

– Lelőtték – tisztázza Vern. – És utána Vaclav Svoboda.

– Aki szintén…? – kezdi Steve. – Mármint ő még köztünk van?

– Attól tartok, már nincs.

– Szintén lelőtték? – tippel Amy.

– Igen, ő több lövést is kapott – erősíti meg Vern. – Úgy hallottam, szitává lyuggatták.

– Ez eddig öt – állapítja meg Steve. – És ki a hatodik?

– Tommy Griffin – árulja el Vern. – Egy amerikai.

– Egy halott amerikai? – faggatózik Steve.

– Nos, nem. Egy élő amerikai.

– Tehát a hatból – összegezi Rosie – hárman meghaltak. A másik három pedig maga, Tommy Griffin, és Jakob Eriksson?

Vern bólint.

– Az első hármat Eriksson ölte meg.

– Biztos ebben? – kérdezi Amy.

– Nem muszáj bemondásra elhinnie nekem. Nyugodtan körbekérdezhet. Meg fogják erősíteni.

Még egy kérdés az Interpolhoz, gondolja Rosie.

– És nincs több riválisa a láthatáron? – tereli vissza a szót Steve. – Már ha tényleg úgy gondolja, hogy ez nem Jakob Eriksson műve volt.

– De igen, két embernek is érdemes lenne utánanézni. Először is Tommy Griffinnek.

– Az élő amerikainak – teszi hozzá Amy.

– Terjeszkedni kezdett Európában is, amit nem lenne szabad neki – magyarázza Vern. – Például nemrég járt Írországban. És az ilyesmi szigorúan tilos. Az én territóriumomra lépett.

– És Erikssonéra? – tudakolja Amy.

– Most hol van? – kérdezi Steve. – Még mindig Írországban? Szeretem Írországot.

– Palm Springsben – világosítja fel Vern.

Steve bólint.

– Ott meleg van?

– Nagyon.

Steve felsóhajt.

– És a másik? – kíváncsiskodik Amy.

– A másik személy, akivel szeretném, ha beszélnének, Georgie Glazier.

– És ki az a Georgie Glazier? – kérdezi Steve.

– Az exfeleségem – közli Vern.

– Szóval most szingli – veti közbe Rosie. Nem kérdés, csupán ténymegállapítás. Nem tehet róla, ez egyfajta kényszeres reakció nála, szinte észre sem veszi már, hogy ezt csinálja. Van valami Vern Blackwoodban, ami nagyon bejön neki. Ami, ha belegondol, többnyire rossz előjel.

– Nagyon – válaszolja Vern.

Rosie Amyre néz.

– Ezt mindenképp írd fel.

– A szerelmi életedről egy másik aktát vezetek – válaszolja a lány. – Egy jóval vastagabbat.

– Jó partnerek voltunk – idézi fel Vern. – És azt hittem, barátságban is váltunk el, de Georgie nemrég megkeresett, és pénzt akart. Azt mondta, tartozom neki.

– És tényleg tartozik? – kérdezi Rosie.

– Erkölcsi értelemben igen. Jogilag nem. Megmondtam neki, hogy tőlem ugyan egy fillért sem kap. Lehet, hogy rossz néven vette. Te is tudod, milyenek az exfeleségek, Steve! – veregeti bajtársiasan vállon a férfit, aki csak egy szomorú mosolyt tud kierőltetni magából.

Három név, amelynek az Interpolnál utána kell néznie: Tommy Griffin, Georgie Glazier és Jakob Eriksson. Rosie összecsapja a kezét. Lesz dolguk.

– Biztosra veszem, hogy segíthetünk magának, Vern – mondja hangosan. – Utánanézünk Georgie-nak a kedvéért, és Tommy Griffinnek is, Jakob Erikssont pedig tényleg fel kell keresnünk. Ha másért nem, akkor azért, hogy kizárhassuk a gyanúsítottak köréből. Egy gyilkos életveszélyesen megfenyegette, így bűnös hanyagság lenne a részünkről, ha nem tennénk meg.

Vern a fejét rázza.

– Nem fogják megtalálni, és nem is kell megtalálniuk. Ez egy fedősztori. Én csak azt akarom megtudni, hogy mi folyik itt tulajdonképpen. Hogy Georgie vagy Tommy Griffin akar rám ijeszteni. Ez lenne a dolguk. Kideríteni, hogy ki ölte meg Estebant, és miért. Senki sem érdemli azt, ami azzal a szegény fiúval történt.

